**Jón Hálfdanarson um Maríu Jónsdóttur og Sigurjón Pétursson**

BYGGÐIN VIÐ MANITOBAVATN

Um þær byggðir fann ég í grein eftir Gísla Guðmundsson í sunnudagsblaði *Alþýðublaðsins* 24/7 1938: „Við Manitobavatn búa margir Íslendingar, en byggðir þeirra eru meira dreifðar en við Winnipegvatn. Við austanvert vatnið eru þessar byggðir: Syðst eru Oak Point og Lundar (Álftavatnsnýlenda), allstór byggð, en margt af annara þjóða fólki þar innan um. Töluvert þar fyrir norðan byrjar Siglunessbyggðin, sem tekur yfir Voga, Siglunes, Hogland, Narrows, Oak Wiew og Silver Bay. Þeir 4 fyrst nefndu eru nær eingöngu byggðir íslenzku fólki. Í Oak View eru þó nokkrir Færeyingar, sem þó oftast teljast sem landar, en nyrzt í Silver Bay er meira af öðrum þjóðum. Fyrir norðan þessa byggð eru Íslendingar á strjálingi norður eftir öllu og mætti nefna Weddy Point og Steep Rock, þar er þó nokkur hópur af þeim.“

*Voröld* var vikublað sem gefið var út í Winnipeg 1918-1921. Þegar ég var að skoða 11. tölublað 1. árgangs, 23. apríl 1918, rakst ég á þessa frétt:

GLAÐAR STUNDIR

 „Þann 24. marz síðastl. um kl. 8 síðdegis, safnaðist saman múgur og margmenni úr Narrows og Siglunes-bygðunum að heimili **Sigurgeirs Péturssonar** og **Maríu** konu hans [líklega í Ashern], og gjörðu þeim hjónum óvænta heimsókn. Ástæðan til þessarar heimsóknar var sú að þau hjónin, sem þarna hafa búið um 24 ár, eru nú að bregða búi og flytja burt úr bygðinni. Hafði Jónas K. Jónasson orð fyrir gestunum, sem fljótlega tóku að sér bráðabirgðarstjórn á heimilinu.

Jónas K. Jónasson stýrði samkomunni og mælti hann í byrjun nokkrum hlýjum og velvöldum orðum til þeirra hjóna, og afhenti því næst Sigurgeir skrautritað ávarp frá Goodtemplara stúkunni *Djörfung* með þakklæti fyrir starf hans í þeim félagsskap og framkomu alla.

Því næst hélt Jón Jónsson frá Sleðbrjót ræðu til þeirra hjóna, mjög góða og vel viðeigandi, og mun óhætt að segja að hann talaði fyrir munn allra viðstaddra, þótt enginn annar hefði getað fært hugsanir sínar í eins skipulegan og vel viðeigandi búning. Um ræðu hans ætla eg ekkert frekar að segja, því eg vonast eftir að hún sjáist í blöðunum. Að endingu afhenti hann frá gestunum, Sigurgeiri, gullbúinn staf með áletruðu nafni hans, og konu hans hægindarstól.

Því næst ávarpaði Sigurgeir gestina og þakkaði þeim góða sambúð og viðkynningu, heimsóknina og gjafirnar. Sagðist hann ávalt hafa vanist að vorblærinn og hlýjan komi aðeins úr suðurátt, en í kvöld andaði til sín hlýju úr öllum áttum.

Á milli þess sem menn töluðu, voru sungnir íslenzkir söngvar, og tvisvar tekinn tími frá skemtiskránni til að njóta mjög rausnarlegra veitinga sem konurnar höfðu flutt með sér. Fjölda margir af gestunum tóku til máls, og yrði of langt að telja þá hér upp, en flest af þeim ræðum voru ávörp til hinna öldruðu heiðurshjóna, og báru þau öll vott um hve almenna og sterka vináttu sem þau hafa aflað sér meðal nágranna og bygðarbúa með sinni alþektu ráðvendni, gestrisni, höfðingsskap og drenglyndi. Þetta er mikið sagt, en allir sem þeim hafa kynst persónulega eða heimili þeirra, munu viðurkenna að þau eigi allar þessar dygðir í óvanalega ríkum mæli og fögru samræmi.

Samkvæmi þetta sóttu um 100 manns og mun óhætt að segja að allir hafi skemt sér vel, þrátt fyrir það þó áskipað væri í húsinu, og farið heim glaðir og hressir í anda, eins og svo margir hafa áður farið frá því heimili.“ [Undirritað af] J. R. J.

RÆÐA JÓNS FRÁ SLEÐBRJÓTI Í *LÖGBERGI*

Lögberg 2. maí 1918. Sjá bls. 2 og bls. 7: http://m.timarit.is/view\_page\_init.jsp?pageId=2191697

ÆÐSTU GLEÐI HLJÓTIÐ

Áfram segir *Voröld*: „Eftirfylgjandi vísur voru fluttar á samsæti því er þeim Sigurgeiri Péturssyni og konu hans var haldið, er nágrannar þeirra kvöddu þau, eins og um er getið á öðrum stað í blaðinu, og votta það allir sem þekkja, að þar hafi hugur fylgt máli.

Öllum vildir gera gott,

gazt það oftast líka,

reynzlan bræðrum beztan vott

bar um sálu ríka.

Lundin heit og höðingleg

hvert við tækifæri,

áfram greiddir öllum veg,

eins og skylt það væri.

Framkvæmd allri unnir þú,

engan vildir meiða,

þín var hugsun sífelt sú

sæmdum veg að greiða.

Ber oss þér að þakka margt,

þú varst bygðar prýði;

útsýnið var ætíð bjart,

ekkert hik né kvíði.

Farið blessuð heiðurshjón,

hæstu gæða njótið,

mun það allra einlæg bón,

æðstu gleði hljótið.“

J.H. til Más 27. jan. 2016

Már setti greinina upp að hluta